**OBČINA LJUTOMER**

**OBČINSKI SVET**

**Številka: 032-10/2020-9**

**Datum: 16.12.2020**

**ZAPISNIK**

**9. redne seje Občinskega sveta Občine Ljutomer, ki je potekala v sredo, 16. decembra 2020, s pričetkom ob 17. uri, s pomočjo informacijsko – komunikacijske tehnologije. Sejo je vodila županja mag. Olga Karba.**

Preko spletne aplikacije ZOOM so bili na začetku seje prisotni naslednji člani občinskega sveta: Damjan Bogdan, Gospodarič Manja, Gošnjak Maksimiljan, Karba Dejan, Karba Sara, Dejan Kaučič, Matevž Kaučič, Magdič Ciril, Miholič Niko, Mihorič Marta, mag. Nemec Tomislav, Panič Jože, Perko Silvester, Polajnar Saša, Rebernik Žižek Mira, Rudolf Ludvik, Sunčič Slavica, Špindler Janko in Žižek Srečko.

Opravičeno odsotna člana sta bila Darinka Budna in Jože Klemenčič.

Predstavniki občinske uprave: direktorica Angelca Lukman, vodja Upravno-splošnega oddelka Damijana Belcl, vodja Medobčinskega inšpektorata in redarstva Olga Lukman, vodja Režijskega obrata Aleš Vaupotič in višji svetovalci: Ana Žnidarič, Lilijana Koser, Karmen Lah, Renata Zrinski, Jerneja Rajner, Bojana Babič Škrlec, Andreja Torič, Branko Novak in Mitja Kolbl.

Drugi prisotni: predsednik Nadzornega odbora Občine Ljutomer Borut Babič, kandidatki za ravnateljico Vrtca Ljutomer Ksenija Žuman in Jasna Špindler in predstavnik KSP Ljutomer d.o.o. Aljoša Leštan.

Ob pričetku seje bilo prisotnih 19 članov občinskega sveta, s tem je bila sklepčnost zagotovljena.

Najprej je županja podala besedo višji svetovalki Ani Žnidarič. Ana Žnidarič je predstavila predlog sklepa o predvajanju današnje seje občinskega sveta s pomočjo informacijsko-komunikacijske tehnologije. Ker za takšen način izvedbe seje zakon predpisuje posebne oz. drugačne postopke, je potrebno za predvajanje seje sprejeti posebno soglasje občinskega sveta.

Ker razprave o predlogu sklepa ni bilo, je županja podala predlog sklepa na glasovanje ter podala obrazložitev glede današnjega poimenskega glasovanja v skladu z zakonom. Županja je pojasnila, da bo glasovanje potekalo na način, da bodo člani občinskega sveta glasovali z osebnim izrekanjem. Vsak bo poimensko poklican in se bo opredelil, kako bo glasoval.

Nato je Ana Žnidarič predlog sklepa prebrala v celoti.

**Prisotnih je bilo 19 članov občinskega sveta.**

**Rezultat glasovanja: ZA: 19, PROTI: 0.**

**Sprejet je bil naslednji S K L E P št. 145:**

Občinski svet Občine Ljutomer soglaša, da se 9. seja Občinskega sveta Občine Ljutomer, sklicana za 16. 12. 2020 ob 17. uri s pomočjo informacijsko – komunikacijske tehnologije, predvaja na naslovu <https://youtu.be/k4boaFoEVLY> in po seji na spletni strani Občine Ljutomer.

Sledila je ena minuta molka v spomin na pokojnega častnega občana Občine Ljutomer Mira Steržaja.

Županja je povedala, da se dalj časa niso videli, a se je delalo in rezultati so vidni. Iskreno se je zahvalila vsem, saj po njeni oceni leto zaključujemo uspešno. V tem času je bilo sklicanih tudi sedem dopisnih sej in tako omogočeno nemoteno poslovanje. Še posebej se je zahvalila zaposlenim in institucijam, ki so bili v tem času zelo izpostavljeni in so do bolnikov izkazale izjemno odgovornost ter so zagotavljali tudi varnost občank in občanov.

Natoje županja podala predloge zapisnikov redne in dopisnih sej prejetih z gradivom v razpravo.

Srečko Žižek je podal pripombe na 4., 5., 6. in 7. dopisno sejo, saj na njih ni sodeloval. Izpostavil je 23. člen Poslovnika Občinskega sveta Občine Ljutomer, kjer je v 2. odstavku zapisano: »*Dopisna seja je sklepčna, če je bilo vabilo poslano vsem članom sveta, od katerih jih je osebno vročitev potrdilo več kot polovica. Šteje se, da so osebno vročitev potrdili člani, ki so glasovali*«. Na štirih dopisnih sejah ni glasoval, je pa sporočil, da ne bo glasoval.

Županja je povedala, da se bo pripomba upoštevala.

Mira Rebernik Žižek je imela podobno vprašanje. Na 4. dopisno sejo se je odzvala pisno in da sejo obstruira. V zapisniku 4. dopisne seje pa ni nikjer zavedeno, da sejo obstruira. Pri vabilu za 5. dopisno sejo ni bilo navedene zakonske podlage, zato prosi za pojasnilo na podlagi katere zakonske podlage je bila sklicana 5. dopisna seja.

Ana Žnidarič je pojasnila, da so vse seje sklicane na podlagi Statuta in Poslovnika Občinskega sveta Občine Ljutomer.

Mira Rebernik Žižek je dodala, da se na dopisnih sejah glasuje z DA ali NE, ne pa z obkroževanjem kandidatov, kot je to bilo na 5. dopisni seji. Takšnih dopisnih sej ne pozna, ki bi to dovoljevale, zato je mnenja, da takšne dopisne seje sploh ne bi smelo biti. Ta dopisna seja tudi ni upoštevala Komisije za mandatna vprašanja, volitve in imenovanja, katera ima nalogo, da občinskemu svetu predlaga kandidate v potrditev. Ponovno je prosila za obrazložitev podlage za izvršitev 5. dopisne seje.

Županja je predlagala, da se v primeru nejasnosti vprašanje postavi na Statutarno pravno komisijo.

Matevž Kaučič je prosil Ano Žnidarič ali pravilno razume 23. člen poslovnika v delu, da če je vabilo prejelo več kot polovica članov in da je če je glasovalo več kot polovica članov, da je seja sklepčna. V tem primeru je prejem vabila potrdilo več kot polovica, a je na vprašanje odgovorilo manj kot polovica članov, zato meni, da seja ni bila sklepčna, kot izhaja iz zapisnika.

Po pojasnilu Ane Žnidarič je Matevž Kaučič vztrajal, da se v zapisnik navede, da seja ni bila sklepčna.

Županja je povedala, da se bo pripomba upoštevala.

Damjan Bogdan je predlagal, da se danes ne glasuje o zapisniku 5. dopisne seje, dokler se nejasnosti ne razjasnijo.

Srečko Žižek je predlagal, da se na današnji seji ne odloča o zapisnikih dopisnih sej, saj si občinska uprava 23. člen poslovnika razlaga drugače kot člani občinskega sveta.

Županja je pojasnila, da se bodo pripombe upoštevale, v kolikor se bo ugotovilo, da je šlo za napako.

Miro Rebernik Žižek je zanimalo ali bodo odgovori in nejasnosti na ta vprašanja zapisana v zapisniku današnje seje.

Županja je pojasnila, da se ta vprašanja lahko povzamejo ali pa jih ponovno izpostavijo pri točki Vprašanja in pobude članic in članov občinskega sveta.

Mag. Tomislav Nemec je obrazložil, da ne bo glasoval za potrditev zapisnikov ter predlagal, da Statutarno pravna komisija pregleda vsebino zapisnikov dopisnih sej do naslednje redne seje.

Županja je predlagala, da se danes glasuje o zapisnikih dopisnih sej s podanimi pripombami, razen o zapisniku 5. dopisne seje. Statutarna pravna komisija pa naj do naslednje redne seje zavzame stališče o danes postavljenih vprašanjih ter o tem seznani člane občinskega sveta.

Nato je županja podala predlog zapisnika 8. redne seje na glasovanje.

**Prisotnih je bilo 19 članov občinskega sveta.**

**Rezultat glasovanja: ZA: 18, PROTI: 1.**

**Zapisnik 8. redne seje Občinskega sveta Občine Ljutomer je bil sprejet.**

Sledilo je glasovanje o zapisniku 3. dopisne seje.

**Prisotnih je bilo 19 članov občinskega sveta.**

**Rezultat glasovanja: ZA: 18, PROTI: 1.**

**Zapisnik 3. dopisne seje Občinskega sveta Občine Ljutomer je bil sprejet.**

Sledilo je glasovanje o zapisniku 4. dopisne seje.

**Prisotnih je bilo 19 članov občinskega sveta.**

**Rezultat glasovanja: ZA: 18, PROTI: 1.**

**Zapisnik 4. dopisne seje Občinskega sveta Občine Ljutomer je bil sprejet.**

Sledilo je glasovanje o zapisniku 6. dopisne seje.

**Prisotnih je bilo 19 članov občinskega sveta.**

**Rezultat glasovanja: ZA: 18, PROTI: 1.**

**Zapisnik 6. dopisne seje Občinskega sveta Občine Ljutomer je bil sprejet.**

Sledilo je glasovanje o zapisniku 7. dopisne seje.

**Prisotnih je bilo 19 članov občinskega sveta.**

**Rezultat glasovanja: ZA: 17, PROTI: 2.**

**Zapisnik 7. dopisne seje Občinskega sveta Občine Ljutomer je bil sprejet.**

Sledilo je glasovanje o zapisniku 8. dopisne seje.

**Prisotnih je bilo 19 članov občinskega sveta.**

**Rezultat glasovanja: ZA: 18, PROTI: 1.**

**Zapisnik 8. dopisne seje Občinskega sveta Občine Ljutomer je bil sprejet.**

Sledilo je glasovanje o zapisniku 9. dopisne seje.

**Prisotnih je bilo 19 članov občinskega sveta.**

**Rezultat glasovanja: ZA: 18, PROTI: 1.**

**Zapisnik 9. dopisne seje Občinskega sveta Občine Ljutomer je bil sprejet.**

Zatem je županja podala realizacijo sprejetih sklepov 8. redne, 3., 6., 7., 8., in 9. dopisne seje Občinskega sveta Občine Ljutomer.

**Člani Občinskega sveta Občine Ljutomer so se z realizacijo sprejetih sklepov seznanili.**

Županja je člane sveta na kratko seznanila z vidnejšimi dogodki, ki so se zgodili v letu 2020: dolgoletni spor z najemnikom in podnajemnikom Dvorca Jeruzalem je bil uspešno rešen; Hotel Jeruzalem ima domačega lastnika; ustanovila se je turistična zadruga; intenzivno se dela na razvijanju blagovne znamke; pripravljena je zloženka za otroke; na splošno zaključujemo uspešno leto, saj je bilo za 4,8 mio EUR zaključnih investicij; zaključujejo se energetske sanacije; v teku je še investicija na Vrtni in Volkmerjevi ulici; protiprašna zaščita ob hipodromu je zaključena; kolesarske povezave iz Ljutomera proti Cezanjevcem in iz Ljutomera proti Cvenu so bile med občani zelo dobro sprejete; z rekonstrukcijo cest v Slamnjaku in v Gresovščaku; ureja se dokumentacija za širitev poslovne cone; posodobitev letnega kopališča; urejajo se prostori za mlade; v Stročji vasi se je porušila stara OŠ; skratka ocenjuje se, da se je v letu 2020 ogromno naredilo.

Županja je nato v razpravo podala predlog dnevnega reda, ki so ga člani občinskega sveta prejeli skupaj z vabilom ob sklicu 9. redne seje, dne 8. decembra 2020. Takoj za tem pa predlagala razširitev dnevnega reda in sicer Imenovanje kandidata v Razvojni svet Pomurske regije, saj je v teh dneh na občino prispel poziv s strani regije, o katerem bi naj občinski svet odločil do konca decembra 2020. Iz občin UE Ljutomer se imenujeta dva predstavnika in da je do sedaj imela mandat sama. Želi, da se danes razpravlja in zavzame stališče in imenuje kandidat.

Dejan Karba je povedal, da so se glede na dano situacijo pripravljeni pogovarjati o predlogu proračuna za leto 2021, o predlogu proračuna za leto 2022 pa žal ne. Zato predlaga umik 3. točke dnevnega reda.

Nato je županja predlog o umiku točke z dnevnega reda podala na glasovanje.

**Prisotnih je bilo 19 članov občinskega sveta.**

**Rezultat glasovanja: ZA: 12, PROTI: 6.**

**Predlog o umiku točke z dnevnega reda je bil sprejet.**

Sledilo je glasovanje o podanem predlogu uvrstitve dodatne točke s strani županje na dnevni red.

**Prisotnih je bilo 19 članov občinskega sveta.**

**Rezultat glasovanja: ZA: 19, PROTI: 0.**

**Predlog o dodatni točki dnevnega reda je bil soglasno sprejet.**

Za sprejeto novo točko dnevnega reda je županja predlagala, da se uvrsti za točko Poročila NO Občine Ljutomer.

Ker drugih predlogov glede dnevnega reda ni bilo podanih, je županja podala predlog dnevnega reda s sprejetima predlogoma na glasovanje.

**Prisotnih je bilo 19 članov občinskega sveta.**

**Rezultat glasovanja: ZA: 19, PROTI: 0.**

**Sprejet je bil naslednji dnevni red:**

1. Odlok o proračunu Občine Ljutomer za leto 2021 – predlog.
2. Načrt ravnanja s stvarnim premoženjem Občine Ljutomer za leto 2021.
3. Odlok o spremembah in dopolnitvah Odloka o nadomestilu za uporabo stavbnega zemljišča v občini Ljutomer – skrajšani postopek.
4. Mnenje k imenovanju  kandidatk za ravnateljico Vrtca Ljutomer.
5. Sklep o imenovanju predstavnika Občine Ljutomer v Svet Gimnazije Franca Miklošiča Ljutomer.
6. Program zbiranja komunalnih odpadkov v Občini Ljutomer za leto 2021.
7. Poročila Nadzornega odbora Občine Ljutomer:

* Poročilo o delu Nadzornega odbora Občine Ljutomer za leto 2019.
* Končno poročilo o izvedbi nadzora poslovanja vzgojno izobraževalnega zavoda Osnovna šola Stročja vas.
* Končno poročilo o izvedbi nadzora poslovanja Prostovoljnega gasilskega društva Ljutomer.
* Končno poročilo o izvedbi nadzora poslovanja Javnega podjetja Prlekija d.o.o.
* Končno poročilo o opravljenem nadzornem pregledu Zaključnega računa Občine Ljutomer za leto 2018.

1. Imenovanja kandidata v Razvojni svet Pomurske regije.
2. Vprašanja in pobude članic in članov Občinskega sveta Občine Ljutomer.

**K 1. TOČKI DNEVNEGA REDA:**

**ODLOK O PRORAČUNU OBČINE LJUTOMER ZA LETO 2021 – PREDLOG**

Županja je s pomočjo diaprojekcije predstavila predlog proračuna za leto 2021 ter nato odprla razpravo.

Dejan Karba je predal informacijo glede razpisa šolskega ministrstva, ki bo objavljen konec meseca januarja 2021, kjer ima občina velike možnosti, saj spadamo med nerazvite regije. Pri tem se lahko računa na njegovo pomoč in sodelovanje.

Matevž Kaučič je izrazil žalost, da je lansko leto NRP kazal drugače, sedaj pa so se za leto ali dve zamaknile rekonstrukcije cest v Radomerščaku, v Ilovcih in v Pristavi.

Ciril Magdič je pohvalil odlično predstavitev predloga, a nato pokritiziral, da se sprejete investicije v NRP premikajo v naslednja leta. Krajane žalosti, da v predlogu proračuna za leto 2021 ni rekonstrukcije ceste Branoslavci-Kamenščak in obnove dotrajanega mostu, ki povezuje vasi Lukavci in Cezanjevci, saj gre za zelo pomemben most za domačine in za nadaljnjo povezavo do mest Murska Sobota in Ormož. Predlagal je, da se NRP ponovno pregleda, če se da kaj spremeniti, dograditi ali popraviti.

Sara Karba pogreša obljubo, ki se je zaporedoma dve leti obljubljala in sicer zvišanje sredstev namenjenih staršem kot pomoč ob rojstvu otroka, saj še vedno ni primerljiva z ostalimi pomurskimi občinami. Predlagala je, da se naj vsako leto postavka poviša vsaj za 50 EUR. Namesto prizidka k vrtcu Ljutomer je predlagala novogradnjo. Glede NRP je podala predlog, da se investicije naj ne prestavljajo v naslednja leta ter se pri tem dotaknila rekonstrukcije dotrajane ceste v Pristavi in kolesarske steze Jeruzalem. Želela je izvedeti več informacij o projektu TIC ter predlagala, da se večkrat dobijo preko ZOOM aplikacije. Politična stranka pa bo v času javne razprave podala pisne predloge.

Mira Rebernik Žižek se je naprej zahvalila za sklic redne seje, saj ne podpira dopisnih sej, na katerih ne more razpravljati, ter za predstavitev predloga proračuna. Povedala je, da je že večkrat opozorila, da si člani občinskega sveta želijo predlog proračuna na večmestnih kontih, saj se iz obrazložitev ne more vsega razbrati, tudi napisane so zelo pavšalno. Enako velja za zaključni račun občine. V tem času člani občinskega sveta niso bili seznanjeni o dogajanju s strani občine, da bi lahko poročala občanom, ampak je informacije, tako kot krajani, izvedela iz medijev. Zelo podpira predlog ozelenitve Glavnega trga. Pri oblikovanju predloga proračuna pogreša, da bi tudi člani občinskega sveta dobili možnost sodelovanja pri pripravi, saj se gibljejo med občani in imajo informacije, kaj bi bilo dobro vključiti v predlog proračuna. V tem primeru tudi amandmajev ne bi bilo. Tako kot ostali člani sama ugotavlja, da se investicije v NRP premikajo iz leta v leto, po drugi strani pa se v NRP dodajajo nove investicije. Dodatni predlogi bodo v času javne razprave pisno podani v imenu politične stranke. V nadaljevanju pa je pokomentirala nekatere proračunske postavke s predloga proračuna za leto 2021 in sicer: v prezentaciji županja ni omenila Zadruge o kateri je zelo malo informacij, občani govorijo marsikaj, finančna sredstva pa so spet načrtovana v predlogu proračunu, zadruga pa je privatna; določene postavke se povišujejo (tekoči transferji javne agencije, nakup opreme, izdatki zaposlenim, drugi izdatki zaposlenim, drugi operativni odhodki, občinski časopis, strategija razvoja občine, ki bi morala biti po posameznih področjih, ne pa skupna; zavarovanje gasilcev in zdravniški pregled, …); prehod za pešce pri ljutomerski gimnaziji – tretji prehod bi bil odveč; subvencije privatnikom in zasebnikom – vključiti bi bilo potrebno gospodarska podjetja, ki zaposlujejo do 20 ljudi in delujejo že več let in imajo vzpodbudne podatke; spodbujanje razvoja turizma in gostinstva – zakaj tolikšna sredstva za delovanje TIC, saj bo po njenih informacij odslej TIC deloval v prostorih zadruge; turistične obvestilne table – zakaj se projekt ne prijavi na razpis za nepovratna sredstva; ali je v e-tablo zajeta tudi programska oprema; projekt TIC Ljutomer, Prleška aleja slavnih, zasaditev in izvedba delavnice – želi več informacij; projekt Okusi Prlekije – želi si prleške gastronomije; Virtualne center slovenske filmske kulture - med kom je bila sklenjena pogodba; zakaj se pri nekaterih postavkah pri KS tako dvigujejo postavke za organizacijo krajevnih praznikov - gre za novi projekt ali kaj drugega, obletnice.

Na podana vprašanja Mire Rebernik Žižek so odgovore podali županja, podžupan Niko Miholič in direktorica občinske uprave, nato pa še po posameznih področjih višji svetovalci Bojana Babič Škrlec, Lilijana Koser in Branko Novak.

Maksimiljan Gošnjak je ponovno prosil, da se gradivo posreduje članom občinskega sveta prej, saj ga v tako kratkem času ne morejo pregledati. Na številna vprašanja bi morali dobiti odgovore že prej ali pa na sejah odborov, a se le ti sklicujejo v skladu s poslovnikom po predstavitvi predloga proračuna s strani županje. Žalosti ga, da mesto Ljutomer spet stagnira in da turistu ni mogoče ponuditi niti nočitve in prehrane. Želi si nove blokovske cone ali en veliki razvojni projekt, ne pa da se ukvarjamo z mehkimi projekti in, da danes stojimo na mestu, ker nimamo vizije. Občinska uprava postaja vse bolj birokratski aparat, kateremu se namenja preveč sredstev za plače. Počuti se razočaranega, da ni sodelovanja in srečanj ter odrinjenega, da ne more na nič vplivati.

Odgovore na podano razmišljanje in dileme sta podala županja in podžupan Niko Miholič.

Sara Karba je predlagala postavitev table ob pomurski avtocesti, ki bi označevala dogovorjeno znamenitost Ljutomera in zagotovitev dodatnih sredstev v proračunu za namen obeležitve 150 letnice PGD Ljutomer ter gasilskim društvom za nabavo razkužil v letu 2021, v kolikor se bo epidemije nadaljevala in bo razkuževanje še potrebno.

Odgovore sta podala županja in višji svetovalec Branko Novak.

Dejan Kaučič se je dotaknil NRP v zvezi z rekonstrukcijo ceste Branoslavci – Kamenščak, katera se spet premika in tako predvideva šele leta 2024. Tudi on razpolaga z informacijo šolske ministrice, da bo v januarj~~a~~u 2021 objavljen razpis, zato je v zvezi s tem postavil vprašanje glede pridobivanja dokumentacije za OŠ Cezanjevci in same prijave na razpis.

Odgovor je podala županja.

Slavica Sunčič pogreša primerjavo med sprejetim NRP v letu 2020 in realizacijo NRP v letu 2020. V zvezi z Zadružnim domom v Krištancih pa je predlagala uvrstitev postavke za izdelavo projektne dokumentacije v predlog proračuna za leto 2021 ter zvišanje proračunske postavke za tekoče vzdrževanje zadružnega doma. V imenu krajanov in članov sveta KS Krištanci, Šalinci, Grlava pa kot predsednica predlaga zagotovitev sredstev za izdelavo projektne dokumentacije za ureditev javne razsvetljave ter pločnika s signalizacijo skozi vasi Krištanci, Šalinci, Grlava, katera investicija bi bila za krajane in turiste zaradi zagotavljanja varnosti nujna in potrebna.

Županja je podala odgovor na podane predloge.

Srečko Žižek je kot krajan vasi Spodnji Kamenščak razočaran, da v predlogu za leto 2021 ni investicij. Pričakoval je, da se bo vsaj sočasno z državno rekonstrukcijo ceste skozi Spodnji Kamenščak izgradil pločnik na eni strani. Postavil je še vprašanje glede prereza novega asfalta zaradi kasnejše izgradnje kanalizacijskega omrežja.

Odgovor na podana vprašanja je podala županja.

Jože Panič je pohvalil zelo dobro predstavljen proračun, saj so zajeti dobri projekti in vse krajevne skupnosti. Na kratko je pokomentiral predstavljene projekte, ki se načrtujejo v letu 2021.

Ciril Magdič je predlagal ureditev dveh avtobusnih postajališč v križišču cest v Cezanjevcih pri kapelici in v Branoslavcih pri križu sočasno z državno rekonstrukcijo ceste. Izpostavil je oglasno desko, ki stoji na Glavnem trgu. Tablo in vsebino bi bilo potrebno posodobiti, saj so zadnji podatki iz leta 1980. Enako velja za tablo na parkirišču za podjetjem Segrap. Kot zadnje je izpostavil sofinanciranje malih čistilnih naprav, do katere krajani Spodnjega Kamenščaka niso upravičeni.

Odgovore na podana vprašanja so podali županja, podžupan Niko Miholič in direktorica občinske uprave Angelca Lukman.

Mag. Tomislav Nemec se je dotaknil zvišanja odstotka dviga plač ter izdatkov za blago in storitve glede na leto 2019. Vesel je, da je v predlogu proračuna spet postavka namenjana pomoči starejšim, a ga je zmotila nizka realizacija. Na koncu razprave je predlagal glasovanje glede podaljšanje roka javne razprave in sicer, da se predlog proračuna za leto 2021 poda v 45 dnevno javno razpravo ali 30 delovnih dni.

Odgovore na podana vprašanja so podali županja, vodja oddelka Damijana Belcl, višja svetovalka Karmen Lah in direktorica občinske uprave Angelca Lukman.

Perko Silvester je povedal, da predlog proračuna podpira, saj ga veseli, da je predviden prizidek pri vrtcu v Mali Nedelji. NRP ni seznam želja, ampak potreb krajanov. Na območju KS Mala Nedela imajo še kar 10 km makadamskih cest, ki bi jih želeli asfaltirati, a razume, da vse naenkrat ni mogoče.

Ciril Magdič je predlagal povišanje proračunske postavke namenjene skrbi za starejše občane, saj je letošnji virus zelo prizadel tudi najstarejše.

Županja je pojasnila glede sprejemov starejših krajanov, ki letos zaradi epidemije odpadejo in da se bo razdelila pozornost za vse starejše, ki so v letu 2020 dopolnili starost 70 let ali več.

Janko Špindler je pokomentiral nekatere vzroke za prestavljanje investicij v NRP in financiranje društev v letu 2020, čeprav je bilo število prireditev občutno manjše. Podpira idejo, da bi bilo leto 2021 razglašeno za leto prostovoljstva in se veseli projekta izgradnje prizidka k vrtcu v Mali Nedelji, energetskih sanacij, dvigala v zgradbi občine in drugih investicij. Podpira predlog proračuna in bo glasoval za.

Ker druge razprave ni bilo, se je županja članom zahvalila za konstruktivno razpravo.

Sledila je krajša razprava o trajanju javne razprave, v kateri so sodelovali županja, mag. Tomislav Nemec in Maksimiljan Gošnjak. Po razpravi je mag. Tomislav Nemec umaknil svoj predlog in ni želel, da se o njem glasuje.

Županja je nato na glasovanja podala predlog sklepa s spremembo v delu, ki se nanaša na 45 dnevno javno razpravo, saj je mnenja, da je predlog na mestu in bo zaradi praznikov in trenutne situacije tako več časa za javno razpravo.

Mira Rebernik Žižek je ob glasovanju obrazložila svoj glas. Glasovala bo proti predlogu proračuna za leto 2021, saj želi, da se predlog proračuna pripravi tako, da bodo razvidni podkonti in da se naj realizacija za leto 2020 bolj obširno zapiše.

**Prisotnih je bilo 19 članov občinskega sveta.**

**Rezultat glasovanja: ZA: 7, PROTI: 12.**

**Odlok o proračunu Občine Ljutomer za leto 2021 – predlog ni bil sprejet.**

Županja je zaradi prisotnosti zunanjih predstavnikov predlagala prednostno obravnavo točk dnevnega reda, kjer so zunanji poročevalci oz. je predvidena predstavitev kandidatk. Predlog o zamenjavi točk dnevnega reda je podala na glasovanje.

**Prisotnih je bilo 17 članov občinskega sveta.**

**Rezultat glasovanja: ZA: 16, PROTI: 1.**

**Predlog o zamenjavi točk je bil sprejet.**

**K 2. TOČKI DNEVNEGA REDA:**

**MNENJE K IMENOVANJU KANDIDATK ZA RAVNATELJICO VRTCA LJUTOMER**

Dejan Karba je kot predsednik Komisije za mandatna vprašanja, volitve in imenovanje podal uvodno obrazložitev. Nato sta se kandidatki predstavili s pomočjo diaprojekcije.

Kandidatka Jasna Špindler je predstavila dosedanje zaposlitve, katerim vrednotim bo sledila, program vodenja, vlogo ravnatelja, vlogo lokalne skupnosti ter opisala kakšen mora biti ravnatelj.

Kandidatka Ksenija Žuman je predstavila dosedanje zaposlitve, izpostavila pomembne projekte v njenem dosedanjem mandatu ravnateljice vrtca, opisala obogatitvene dejavnosti, sodelovanje z vsemi deležniki, odnose, vlogo vrtca, pomen sodelovanja s starši, vlogo lokalne skupnosti, kakšen mora biti ravnatelj, »korona vrtec« - delo v novih drugačnih okoliščinah, program vodenja, cilje, ki jim bo sledila ter načela, ki jih bo poskušala uresničevati pri delu.

Sledila je krajša razprava, kjer so člani Mira Rebernik Žižek, Maksimiljan Gošnjak in Sara Karba postavljali kandidatkama razna vprašanja.

Po razpravi je županja prosila Ano Žnidarič, da proceduralno predstavi možnost glasovanja o kandidatih.

Ana Žnidarič je pojasnila, da je komisija predlagala, da se občinski svet odloča med obema kandidatkama. Pozitivno mnenje se lahko poda eni ali obema kandidatkama ali pa odloči kako drugače, saj zakonodaja na tem področju podrobno ne predpisuje načina izdaje mnenja.

Županja je prosila predsednika komisije, da predstavi način glasovanja.

Dejan Karba je predlagal, da se glasuje s »Špindler« ali z »Žuman« ali pa za obe kandidatki.

Ana Žnidarič je pojasnila, da lahko vsak član sveta glasuje le o eni kandidatki in ne za obe hkrati, ali pa se na glasovanje poda najprej ena kandidatka in v kolikor ta kandidatka ne prejme zadostnega števila glasov, se glasuje o drugi kandidatki.

Mag. Tomislav Nemec je povedal, da občinski svet daje mnenje in ne soglasja, zato smatra, da se lahko pozitivno mnenje poda obe kandidatkama. Izkoristil je priložnost in podal kritiko, ki sta ju v prejetem poročilu iznesli predstavnici lokalne skupnosti v svetu vrtca, saj nista zadovoljni z dostopom do informacij s strani javnega zavoda.

Županja je pojasnila, da so se v preteklosti predstavniki lokalnih skupnosti pred sejami svetov javnih zavodov posvetovali z občinsko upravo ali občinskim svetom, vendar žal te prakse več ni.

Sledila je še krajša razprava članov Matevža Kaučiča, Maksimiljana Gošnjaka in Dejana Karbe glede načina glasovanja. Županja je predlagala, da predsednik komisije oblikuje vprašanje.

Dejan Karba je predlagal, da se glasuje tako, da član občinskega sveta pove priimek kandidatke kateri namenja svoj glas in sicer »ŠPINDLER« oz. »ŽUMAN«.

**Prisotnih je bilo 17 članov občinskega sveta.**

**Rezultat glasovanja: ŠPINDLER: ZA: 12, ŽUMAN: ZA: 3**

**Sprejet je bil naslednje MNENJE št. 146:**

**Občinski svet Občine Ljutomer daje pozitivno mnenje k imenovanju kandidatke**

**Jasne ŠPINDLER, Lukavci 3b, 9242 Križevci pri Ljutomeru, za ravnateljico Vrtca Ljutomer.**

**Mnenje se posreduje Svetu Vrtca Ljutomer.**

**O b r a z l o ž i t e v :**

Ravnatelja javnega vrtca imenuje svet vrtca. Svet si mora pred odločitvijo o izbiri kandidata za ravnatelja o vseh kandidatih, ki izpolnjujejo pogoje, pridobiti mnenje vzgojiteljskega zbora, mnenje lokalne skupnosti in mnenje sveta staršev. Svet javnega vrtca lahko o imenovanju odloči brez mnenja lokalne skupnosti, če le-ta ne poda mnenja v 20 dneh od dneva, ko je bila zanj zaprošena. Ko svet izmed prijavljenih kandidatov izbere kandidata za ravnatelja, posreduje obrazložen predlog za imenovanje v mnenje ministru.

Svet Vrtca Ljutomer je z vlogo zaprosil za mnenje o kandidatkah Jasni Špindler, stanujoči v Lukavcih 3b, 9242 Križevci pri Ljutomeru in Kseniji Žuman, stanujoči v Radomerju 6b, Ljutomer, ki sta se prijavili na razpis za ravnateljico Vrtca Ljutomer. K vlogama je bil priložen tudi program vodenja zavoda ter vsa ostala dokumentacija. Obe sta diplomirani vzgojiteljici predšolskih otrok in imata naziv svetovalka. Jasna Špindler je zaposlena v vrtcu pri OŠ Janka Ribiča Cezanjevci, Ksenija Žuman pa v Vrtcu Ljutomer. Obe kandidatki sta se na seji Občinskega sveta Občine Ljutomer predstavili. Občinski svet je po predstavitvi sprejel, da se izmed prijavljenih kandidatk, poda pozitivno mnenje k imenovanju kandidatke Jasne Špindler za ravnateljico Vrtca Ljutomer.

**K 3. TOČKI DNEVNEGA REDA:**

**PROGRAM ZBIRANJA KOMUNALNIH ODPADKOV V OBČINI LJUTOMER ZA LETO 2021**

Predstavnik KSP Ljutomer d.o.o. Aljoša Leštan je predstavil zgoraj navedeni program, katerega so člani prejeli z gradivom.

***Odbor za gospodarstvo in turizem predlaga Občinskemu svetu Občine Ljutomer, da Program zbiranja komunalnih odpadkov v Občini Ljutomer za leto 2021, v predlagani obliki potrdi.***

Razprave pri tej točki dnevnega reda ni bilo.

Sledilo je glasovanje.

**Prisotnih je bilo 17 članov občinskega sveta.**

**Rezultat glasovanja: ZA: 17, PROTI: 0.**

**Sprejet je bil naslednji S K L E P št. 147:**

Občinski svet Občine Ljutomer potrdi Program zbiranja komunalnih odpadkov v Občini Ljutomer za leto 2021.

**K 4. TOČKI DNEVNEGA REDA:**

**POROČILA NADZORNEGA ODBORA OBČINE LJUTOMER:**

* **POROČILO O DELU NADZORNEGA ODBORA OBČINE LJUTOMER ZA LETO 2019**

Predsednik Nadzornega odbora Občine Ljutomer Borut Babič je članom odbora predstavil poročilo o delu.

***Odbor za gospodarstvo in turizem se je seznanil s Poročilom o delu Nadzornega odbora Občine Ljutomer za leto 2019.***

Razprave k tej točki ni bilo.

**Člani občinskega sveta so se končnim poročilom seznanili.**

* **KONČNO POROČILO O IZVEDBI NADZORA POSLOVANJA PROSTOVOLJNEGA GASILSKEGA DRUŠTVA LJUTOMER**

Predsednik Nadzornega odbora Občine Ljutomer Borut Babič je članom odbora predstavil končno poročilo.

***Odbor za gospodarstvo in turizem se je seznanil s Končnim poročilom o izvedbi nadzora poslovanja Prostovoljnega gasilskega društva Ljutomer.***

Razprave k tej točki ni bilo.

**Člani občinskega sveta so se končnim poročilom seznanili.**

* **KONČNO POROČILO O IZVEDBI NADZORA POSLOVANJA VZGOJNO IZOBRAŽEVALNEGA ZAVODA OSNOVNA ŠOLA STROČJA VAS**

Predsednik Nadzornega odbora Občine Ljutomer Borut Babič je članom odbora predstavil končno poročilo.

***Odbor za gospodarstvo in turizem se je seznanil s Končnim poročilom o izvedbi nadzora poslovanja vzgojno izobraževalnega zavoda Osnovna šola Stročja vas.***

Razprave k tej točki ni bilo.

**Člani občinskega sveta so se končnim poročilom seznanili.**

* **KONČNO POROČILO O IZVEDBI NADZORA POSLOVANJA JAVNEGA PODJETJA PRLEKIJA D.O.O.**

Predsednik Nadzornega odbora Občine Ljutomer Borut Babič je članom odbora predstavil končno poročilo.

***Odbor za gospodarstvo in turizem se je seznanil s Končnim poročilom o izvedbi nadzora poslovanja Javnega podjetja Prlekija d.o.o..***

Razprave k tej točki ni bilo.

**Člani občinskega sveta so se končnim poročilom seznanili.**

* **KONČNO POROČILO O OPRAVLJENEM NADZORNEM PREGLEDU ZAKLJUČNEGA RAČUNA OBČINE LJUTOMER ZA LETO 2018.**

Predsednik Nadzornega odbora Občine Ljutomer Borut Babič je članom odbora predstavil končno poročilo.

***Odbor za gospodarstvo in turizem se je seznanil s Končnim poročilom o opravljenem nadzornem pregledu Zaključnega računa Občine Ljutomer za leto 2018.***

Razprave k tej točki ni bilo.

**Člani občinskega sveta so se končnim poročilom seznanili.**

**K 5. TOČKI DNEVNEGA REDA:**

**NAČRT RAVNANJA S STVARNIM PREMOŽENJEM OBČINE LJUTOMER ZA LETO 2021**

Ana Žnidarič je podala uvodno obrazložitev predlaganega načrta.

***Odbor za gospodarstvo in turizem daje pozitivno mnenje k Načrtu ravnanja s stvarnim premoženjem Občine Ljutomer za leto 2021.***

Razprave pri tej točki ni bilo, zato je županja predlog sklepa iz gradiva podala na glasovanje.

**Prisotnih je bilo 18 članov občinskega sveta.**

**Rezultat glasovanja: ZA: 18, PROTI: 0.**

**Sprejet je bil naslednji S K L E P št. 148:**

**o sprejetju Načrta ravnanja s stvarnim premoženjem Občine Ljutomer za leto 2021**

**1. člen**

Občinski svet Občine Ljutomer sprejme Načrt ravnanja s stvarnim premoženjem Občine Ljutomer za leto 2021, ki je v prilogi tega sklepa in je njegov sestavni del.

Načrt ravnanja s stvarnim premoženjem vsebuje načrt ravnanja z nepremičnim premoženjem občine.

**2. člen**

Načrt ravnanja z nepremičnim premoženjem Občine Ljutomer za leto 2021 je sestavljen iz:

* Načrt pridobivanja nepremičnega premoženja (Priloga 1)
* Načrt razpolaganja z nepremičnim premoženjem (Priloga 2a in Priloga 2c).

**3. člen**

Posamezne vrste nepremičnega premoženja, predvidenega za pridobivanje v letu 2021 in predvidena potrebna sredstva, so določena v Prilogi 1 – Načrt pridobivanja nepremičnega premoženja.

Pridobivanje nepremičnega premoženja se v letu 2021 predvideva v višini 170.508,00 EUR.

**4. člen**

Posamezne vrste nepremičnega premoženja, predvidenega za razpolaganje v letu 2021, s podatki o ocenjeni, posplošeni ali orientacijski vrednosti nepremičnin so določene v Prilogi 2 (a in c) – Načrt razpolaganja z nepremičnim premoženjem.

Skupna vrednost načrta razpolaganja z nepremičnim premoženjem občine za leto 2021 znaša 650.755,38 EUR.

**5. člen**

V primeru spremenjenih prostorskih potreb upravljavcev nepremičnega premoženja Občine Ljutomer, ki jih ni bilo mogoče določiti ob pripravi načrta ravnanja z nepremičnim premoženjem Občine Ljutomer za leto 2021, ali ob nepredvidenih okoliščinah na trgu, ki narekujejo hiter odziv, lahko Občina Ljutomer sklepa pravne posle, ki niso predvideni v veljavnem načrtu ravnanja z nepremičnim premoženjem Občine Ljutomer za leto 2021, pri čemer skupna vrednost takih poslov glede na vrsto ravnanja z nepremičnim premoženjem ne sme presegati:

* 20 % skupne vrednosti načrta pridobivanja nepremičnega premoženja za leto 2021 oziroma 34.101,60 EUR.
* 20 % skupne vrednosti načrta razpolaganja z nepremičnim premoženjem za leto 2021 oz. 130.151,07 EUR.

O realizaciji pravnih poslov iz tega člena sklepa, se poroča Občinskemu svetu Občine Ljutomer skupaj z zaključnim računom proračuna za leto 2021.

**6. člen**

Ta sklep začne veljati naslednji dan po sprejetju na seji Občinskega sveta Občine Ljutomer. Načrt se objavi na spletni strani Občine Ljutomer.

**K 6. TOČKI DNEVNEGA REDA:**

**ODLOK O SPREMEMBAH IN DOPOLNITVAH ODLOKA O NADOMESTILU ZA UPORABO STAVBNEGA ZEMLJIŠČA V OBČINI LJUTOMER – SKRAJŠANI POSTOPEK**

Lilijana Koser je podala uvodno obrazložitev.

***Odbor za gospodarstvo in turizem predlaga Občinskemu svetu Občine Ljutomer, da Odlok o spremembah in dopolnitvah Odloka o nadomestilu za uporabo stavbnega zemljišča v občini Ljutomer po skrajšanem postopku sprejme, pod pogojem, da se v 17. členu osnovnega odloka letna vrednost točke za izračun nadomestila zniža za 50 odstotkov glede na vrednost točke v letu 2020 in tako znaša 0,00227709 EUR.***

Niko Miholič se ni strinjal s predlogom odbora, saj bi po tem predlogu občina prejela za dobrih štiristo tisoč evrov manj prihodkov, kar pa predstavlja več kot tri odstotke celotnega proračuna. Edini, ki bi si zares zaslužili znižanje so gostinci.

Janko Špindler je prav tako nasprotoval predlaganemu visokemu odstotku s strani odbora, saj to posledično pomeni dve ali tri investicije manj v naslednjem letu.

Sledila je še razprava, v kateri so sodelovali Maksimiljan Gošnjak, mag. Tomislav Nemec, Niko Miholič, Jože Panič, Sara Karba in Matevž Kaučič.

Lilijana Koser je podala odgovor na podane pomisleke mag. Tomislava Nemca. Svoje razmišljanje glede na predlagan visok odstotek znižanja vrednosti točke s strani odbora je podala tudi županja ter izzvala člane občinskega sveta, da predlagajo katere investicije se naj črtajo in katere se uvrstijo v predlog proračuna za leto 2021.

Nato je Ana Žnidarič pojasnila v zvezi s podajo amandmajev pri odlokih, ki se sprejemajo po skrajšanem postopku.

Mag. Tomislav Nemec je predlagal, da bi županja predlagala odstotek znižanja, ki bi bil med predlaganim v gradivu in med predlogom Odbora za gospodarstvo in turizem.

Županja se s podanim predlogom ni strinjala, zato je podala predlog sklepa z gradiva na glasovanje.

**Prisotnih je bilo 18 članov občinskega sveta.**

**Rezultat glasovanja: ZA: 15, PROTI: 3.**

**Sprejet je bil naslednji S K L E P št. 149:**

1. Občinski svet Občine Ljutomer sprejme Odlok o spremembah in dopolnitvah Odloka o nadomestilu za uporabo stavbnega zemljišča v občini Ljutomer po skrajšanem postopku.
2. Odlok se objavi v Uradnem glasilu slovenskih občin.

**K 7. TOČKI DNEVNEGA REDA:**

**SKLEP O IMENOVANJU PREDSTAVNIKA OBČINE LJUTOMER V SVET GIMNAZIJE FRANCA MIKLOŠIČA LJUTOMER**

Dejan Karba je podal uvodno obrazložitev predloga sklepa o imenovanju predstavnika v svet gimnazije Ljutomer.

Razprave pri tej točki ni bilo, zato je županja predlog sklepa podala na glasovanje.

**Prisotnih je bilo 14 članov občinskega sveta.**

**Rezultat glasovanja: ZA: 13, PROTI: 1.**

**Sprejet je bil naslednji S K L E P št. 150:**

Občinski svet Občine Ljutomer imenuje v Svet Gimnazije Franca Miklošiča Ljutomer, kot predstavnika lokalne skupnosti, Daniela SMODIŠA, Cven 17, 9240 Ljutomer.

Mandat imenovanega člana sveta traja štiri leta.

**K 8. TOČKI DNEVNEGA REDA:**

**IMENOVANJE KANDIDATA V RAZVOJNI SVET POMURSKE REGIJE**

Ana Žnidarič je podala uvodno obrazložitev v zvezi z imenovanjem kandidata v Razvojni svet Pomurske regije.

Županja je povedala, da predlaga podžupana Nika Miholiča, ki ima vpogled v dogajanje naše občine in je vpet v razvojne projekte, je predsednik LAS Prlekije in deluje na področju gospodarstva.

Mira Rebernik Žižek je povedala, da ker je bila točka dodatno uvrščena na dnevni red, žal ni imela možnosti, da bi se lahko posvetovala s svojo politično stranko. Ni proti kandidatu, a ne bo glasovala.

Županja je predlagala odreditev odmora, saj je potrebno predlog kandidata sporočiti Pomurski regiji do konca leta 2020, kandidata pa potrdijo člani občinskega sveta.

Mira Rebernik Žižek je pojasnila, da odreditev odmora zaradi pozne ure nima smisla.

Nato je predlog sklepa županja podala na glasovanje.

**Prisotnih je bilo 16 članov občinskega sveta.**

**Rezultat glasovanja: ZA: 16, PROTI: 0.**

**Sprejet je bil naslednji S K L E P št. 151:**

Občinski svet Občine Ljutomer, Vrazova ulica 1, 9240 Ljutomer, predlaga v Razvojni svet Pomurske regije za novo programsko obdobje 2021 – 2027 kandidata:

* Niko Miholič
* rojen 17. 10. 1985
* stanujoč Postružnikova ulica 12, 9240 Ljutomer.
* poklic: mag. svet. študij
* delo, ki ga opravlja: kmet

Kandidatura se posreduje Regionalni razvojni agenciji za Pomurje – Razvojni center Murska Sobota.

**K 9. TOČKI DNEVNEGA REDA:**

**VPRAŠANJA IN POBUDE ČLANIC IN ČLANOV OBČINSKEGA SVETA OBČINE LJUTOMER**

Niko Miholič se je zahvalil članom občinskega sveta, da so ga predlagali za kandidata v Razvojni svet Pomurske regije.

Županja je izpostavila pritisk in zaskrbljenost krajanov in članov Sveta KS Mala Nedelja v zvezi s staro osnovno šolo v Mali Nedelji. Občina Ljutomer ni lastnica objekta, zato je izzvala Maksimiljana Gošnjaka, ki je lastničin mož. Krajane zanima kakšni so načrti in cilji oz. kaj narediti, saj je objekt v stanju, ki povzroča veliko nevarnost za tamkajšnje krajane in mimoidoče.

Maksimiljan Gošnjak je predlagal, da se z ženo lahko oglasita na sestanku na občini.

Županja je povedala, da to ni problem občine in da so tudi člani občinskega sveta dolžni izvedeti kakšni so načrti, saj se krajani obračajo tudi nanje.

Sara Karba se je zahvalila občanu Brunu Šprljanu, ki je ob rednem delavniku pomagal tistim otrokom, ki nimajo računalniške opreme za potrebe izvajanje pouka na daljavo, saj je zbral in usposobil rabljeno računalniško opremo ter jo daroval otrokom, ki obiskujejo osnovno šolo v občini Ljutomer in v občini Križevci.

Mira Rebernik Žižek je obvestila, da bo Ministrstvo za infrastrukturo v naslednjem letu za Občino Ljutomer namenilo čez tri milijone evrov investicij in sicer: ureditev križišča v Radomerju, ureditev križišča Šalinci, preplastitev vozišča Spodnji Kamenščak-Zgornji Kamenščak in preplastitev vozišča Stročja vas proti Razkrižju. Nato je podala naslednja vprašanja in pobude, na katere želi pisni odgovor:

* kot ena izmed botrov slike v stalni razstavi razstavljeni v Mestni hiši jo skrbi, da še vedno ni podpisana pogodba za najem prostora, kljub temu, da Splošna knjižnica Ljutomer že več kot eno leto prosi, da se zadeva uredi;
* krajani vasi Cezanjevci opozarjajo in prosijo, da občinske službe vstopijo v stik z investitorjem in izvajalcem rekonstrukcije ceste Spodnji Kamenščak-Zgornji Kamenščak, da se uredi odvodnjavanje, ker ob večji količini padavin voda odteka v Cezanjevce in povzroča nevšečnosti;
* razmisli in ukrepa se naj glede prednostne ceste na križišču Zg. Kamenščak-Branek-Vidanovci, saj je sedaj prednostna občinska cesta in ne državna, prav tako je križišče zelo nepregledno;
* krajani vasi Cezanjevci izpostavljajo pluženje ceste okrog mrliške vežice v Cezanjevcih, ki je bilo v letu 2020 neučinkovito oz. prepozno, zato prosijo za pravočasno ukrepanje v bodoče;
* izpostavila je veliko luknjo pri avtobusnem postajališču na Zgornjem Krapju, ki ob velikem deževju ovira šolarje ob vstopu v prevozno sredstvo. Krajanom je bila že dlje časa obljubljena sanacija, a do realizacije še ni prišlo;
* prosi za pravno podlago za imenovanje podžupana Nika Miholiča za predsednika UO novo ustavljene Zadruge, saj meni, da gre za nezdružljivost funkcije;
* prosi za razčlembo in kakšen odnos ter finančni vložek ima Občina Ljutomer v novi zadrugi in do kdaj; kdo financira zaposleno osebo in financiranje osebe v bodoče; kako je s prostorom za zadrugo, na koliko evrov je ovrednoten prostor v katerem je zadruga in kakšna je oz. bo najemnina za zadrugo;
* kakšni so načrti Občine Ljutomer za uporabo Dvorca Jeruzalem oz. kakšna je strategija turizma v odkupljenem dvorcu.

Jože Panič se je zahvalil za odgovor v zvezi z volilnimi enotami.

Županja se je zahvalila za konstruktivno razpravo in vsem zaželena zdravja in osebnega zdravja.

Seja je bila končana ob 1.20 uri naslednjega dne.

Zapisala mag. Olga KARBA,

Martina Klement  **ŽUPANJA**